Nang Yesu ntyak lyiat ma̱ng á̱niet ba di̱ kidee ji a̱ni,
a̱ si̱ ghwon a̱keang ka nang gu nshya̱ a̱ni.
A̱ si̱ khwat a̱son mman ta̱m nggu na,
a̱ naat Urusha̱lima.
Nang ba̱ nshya̱ da̱ a̱chyet ka a̱ni,
ba̱ si̱ tat kpa̱mkpaan ma̱ng a̱baka̱keang Ba̱ti̱faji ma̱ng Ba̱ta̱ni,
na̱ shya̱ da̱ a̱beam Tsok Za̱itun a̱ni.
A̱jawa Yesu si̱ nta̱m mman ta̱m nggu a̱feang,
ba̱ khwat a̱son nggu.
A̱ si̱ nyia̱,
“Nyi nat ma̱ a̱keang keniaau.
Mi̱ di̱ nwuo nyin hu a̱ja,
nyi na li a̱banggwon a̱ka̱za̱nki nang á̱ la̱p a̱ni,
a̱yin ka̱n mak nyeak ka bah.
Nyi byii̱k kaa,
nyi bai ma̱ng a̱nung ndyo.
Ka̱ a̱yin lyip nyin kyang ku mbyia̱ nang nyi mbyi nka a̱ni,
nyi nyia̱ ma̱ng a̱nggu,
‘A̱tyoli wa chat ka.’ ”
Huhwa mman ta̱m a̱feang na si̱ nat á̱ si̱ shya̱ a̱banggwon a̱ka̱za̱nki ka ma̱ cha̱chaat nang Yesu nhyia̱ a̱ni.
A̱wot nang ba̱ nshya̱ di̱ byi a̱banggwon a̱ka̱za̱nki ka a̱ni,
á̱niet byia̱ ba si̱ lyip ba nyia̱,
“Yihwa mbyia̱ nang nyi mbyi a̱banggwon a̱ka̱za̱nki ka?”
Mman ta̱m na si̱ nwuak gu shim nyia̱,
“A̱tyoli wa chat ka.”
Huhwa ba̱ si̱ kwak a̱banggwon a̱ka̱za̱nki ka á̱ bai ndyo da̱ a̱vwuo Yesu.
Ba̱ si̱ khwut a̱yaatoot mba ba.
Ba̱ si̱ teak da̱ a̱banggwon a̱ka̱za̱nki ka,
Yesu si̱ nyeak a̱ nswan.
Nang gu nta̱bat a̱chyet da̱ a̱ka̱za̱nki ka a̱ni,
á̱kpa á̱niet ka si̱ teak a̱yaatoot mba ba di̱n vak hu,
Yesu a̱ ka nchong.
Jen nang gu ntat a̱vwuo ka nang vak hu nkpa̱k a̱ chyok neet da̱ Tsok Za̱itun ji a̱ni;
a̱mgba̱m á̱niet ba̱ khwi nggu a̱ni,
ba̱ si̱ nwuo khwot a̱gugong á̱ bwom á̱ dyep A̱gwaza,
mat a̱mgba̱m nkyang a̱ri̱bi̱di nang ba̱ li a̱ni,
nyia̱,
“A̱gwam a̱ chobai da̱ a̱lyoot A̱gwaza a̱ni,
a̱ yet a̱tyu a̱li̱ba̱rka wa!
Swat nyinyang shya̱ Ma A̱gwaza tswazwa!
A̱wot yok á̱ nwuak A̱gwaza a̱ shya̱ a̱ja a̱ni shi!”
A̱wot A̱fa̱risawa á̱ghyang ba̱ shya̱ ma̱ á̱kpa á̱niet ka a̱ni,
si̱ nyia̱ ma̱ng Yesu,
“A̱tyu tyiet,
kam mman ta̱m ang na ba̱ tyia̱ nywang!”
Yesu si̱ nwuak ba shim nyia̱,
“Yok,
n tak ma̱ng a̱nyin;
ku á̱niet ba tyia̱ nywang,
nfang nani na̱ shya̱ a̱beam vak ka a̱ni,
na nwuo dyep nung mi̱ chet da̱ a̱kwonu mbaa.”
A̱wot nang Yesu nchong a̱ si̱ tat kpa̱mkpaan ma̱ng Urusha̱lima a̱ni;
a̱ si̱ ta̱kang,
a̱ si̱ li a̱keang ka.
A̱jawa fwuo nggu hu si̱ byian.
A̱ si̱ twei tazwa á̱niet Urusha̱lima ba.
A̱ si̱ nyia̱,
“A̱yaa,
a̱fwun kani,
n na nyia̱ ni wa,
a̱mgba̱m nyin á̱niet Urusha̱lima ba,
nyi ndyen vak shyat swat nyinyang hu!
A̱wot ma̱ninika,
nang ku ndi a̱nia a̱ni,
jen ji swak nyin!
Nyi si̱ mi̱n fi̱k kyang ku na nwuak nyin swat nyinyang a̱ni bah.
A̱wot nyin á̱niet Urusha̱lima,
á̱ na labeang bah,
á̱niet lak li nyin ba na tung mbyin,
ba̱ nnok a̱gba̱ndang a̱junjung a̱kuu;
da̱nian á̱ ka tat a̱za mbat a̱keang nyin na.
Á̱niet nzwang A̱romawa na bu na kpaat a̱ka̱chya̱
na̱ tyong nyin á̱ keang di̱ kuzang fam.
Á̱niet lak li nyin ba na nyeap nyin á̱ tyei a̱byin;
nyin ma̱ng mman nyin na,
ba̱ na hyaai nyin.
Ba̱ bu na ghyun kuzang a̱fang ma̱ a̱keang nyin ka,
ka̱ bai a̱byin!
Mat nyi lak san a̱wat nang á̱ nwuak nyin,
nyi ka nshya̱ san hu a̱ni.”